D Ô VO D O VÁ  S P R Á V A

A. všeobecná časť
Ministerstvo životného prostredia Slovenskej republiky (MŽP SR) predkladá do legislatívneho procesu návrh zákona o nepôvodných druhoch a o zmene a doplnení niektorých zákonov (ďalej len „návrh zákona“) za účelom vytvorenia nového právneho rámca pre účinnejšiu a efektívnejšiu kontrolu a manažment nepôvodných druhov a inváznych nepôvodných druhov v Slovenskej republike.
Medzi hlavné ciele navrhovanej úpravy patrí predovšetkým spojenie súvisiacich problematík nepôvodných druhov a inváznych nepôvodných druhov do jedného právneho predpisu, zavedenie novej koncepcie regulácie introdukcie nepôvodných druhov založenej na odbornom posudzovaní rizík introdukcie, zosúladenie právnej úpravy s platným znením zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“) v súvislosti s vytvorením nových organizácií ochrany prírody a krajiny (správ národných parkov) a riešenie požiadaviek, ktoré vznikli počas aplikačnej praxe zákona č. 150/2019 Z. z. o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov (ďalej len „zákon č. 150/2019 Z. z.“). 
Návrh zákona nahrádza platný zákon č. 150/2019 Z. z., ktorým sa implementuje nariadenie Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov (Ú. v. EÚ L 317, 4.11.2014) v platnom znení  (ďalej len „nariadenie EÚ“). Súčasne sa do zákona presúva oblasť regulácie introdukcie nepôvodných druhov zo zákona č. 543/2002 Z. z., čím sa transponuje smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Mimoriadne vydanie Ú. v. EÚ, kap. 15/zv. 2; Ú. v. ES L 206, 22.7. 1992) v platnom znení (ďalej len „smernica Rady 92/43/EHS“) v časti týkajúcej sa introdukcie nepôvodných druhov.
V oblasti regulácie introdukcie nepôvodných druhov sa nahrádza povoľovacie konanie introdukcie nepôvodných druhov orgánmi štátnej správy odborným posudzovaním rizík introdukcie expertným poradným orgánom zriadeným MŽP SR a následným určením nepôvodných druhov, ktoré je možné využívať bez obmedzení, prípadne za stanovených podmienok. Využívanie nepôvodných druhov tak dostane jasnejšie pravidlá a súčasne sa minimalizujú riziká introdukcie druhov, pri ktorých by sa v budúcnosti mohli prejaviť ich invázne vlastnosti. 
V oblasti prevencie a manažmentu introdukcie a šírenia inváznych nepôvodných druhov sa v súlade s požiadavkami aplikačnej praxe v návrhu zákona upravujú najmä ustanovenia týkajúce sa oprávnení osôb, rýchlej eradikácie, informačného systému a akčných plánov. Za účelom efektívnejšej aplikácie právneho predpisu sa dopĺňajú vybrané základné pojmy. V súvislosti so šírením niektorých problematických inváznych nepôvodných druhov na územie Slovenskej republiky (napr. sršeň ázijský) sa ustanovuje kompetencia pre MŽP SR určiť vykonávacím predpisom invázne nepôvodné druhy, ktorých odstraňovanie sa bude uskutočňovať na náklady MŽP SR. Navrhovaná právna úprava súčasne vytvára podmienky na zabezpečenie eradikácie problematických druhov v prípade, že sa stanú široko rozšírenými a MŽP SR nedokáže vlastnými kapacitami zabezpečiť ich efektívny manažment. Za týmto účelom sa navrhuje zriadenie osobitnej odbornej spôsobilosti na vykonávanie eradikácie inváznych nepôvodných druhov.  
V súvislosti s novou koncepciou regulácie introdukcie nepôvodných druhov a s tým súvisiacim znížením administratívnych povoľovacích procesov vykonávaných okresnými úradmi a za účelom efektívnejšieho výkonu štátnej správy v oblasti manažmentu introdukcie nepôvodných druhov a manažmentu introdukcie a šírenia inváznych nepôvodných druhov sa navrhuje zníženie počtu orgánov štátnej správy. Podľa navrhovanej právnej úpravy budú orgánmi štátnej správy v oblasti manažmentu introdukcie nepôvodných druhov a manažmentu introdukcie a šírenia inváznych nepôvodných druhov MŽP SR a Slovenská inšpekcia životného prostredia.      
Návrh zákona bude mať pozitívny i negatívny vplyv na rozpočet verejnej správy, pozitívny vplyv na podnikateľské prostredie, životné prostredie a informatizáciu spoločnosti a nebude mať sociálne vplyvy, vplyv na limit verejných výdavkov, služby verejnej správy pre občana a na manželstvo, rodičovstvo a rodinu.
Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.
Návrh zákona nebude predmetom vnútrokomunitárneho pripomienkového konania.

